作者:張說
標題:道家四首奉敕撰
內容:金壇啟曙闈，真氣肅微微。落月銜仙竇，初霞拂羽衣。香隨龍節下，雲逐鳳簫飛。暫住蓬萊戲，千年始一歸。窈窕流精觀，深沉紫翠庭。金奩調上藥，寶案讀仙經。作賦看神雨，乘槎辨客星。只應謝人俗，輕舉託雲輧。金爐承道訣，玉牒啟玄機。雲逐笙歌度，星流宮殿飛。乘風嬉浩蕩，窺月弄光輝。唯有三山鶴，應同千載歸。道記開中籙，真官表上清。焚香三鳥至，煉藥九仙成。天上靈書下，空中妙伎迎。迎來出煙霧，渺渺戲蓬瀛。